Eksemplerne fra 2018 er mange, men lad os bare starte med tre.

Jonatan Spang fik for eksempel TV-Prisen 2018 for at have lavet årets ’Bedste satire/comedy’ med DR2-programserien ’Tæt på sandheden’. Ramasjang-vært Silja Okking modtog hæder sidste år fra KLF, Kirke og Medier for at lave god public service til de yngste seere, og Pelle Peter Jensen, Sandra Mia Susgaard og Karen Straarup fra P3 kunne gå fra radiobranchens Prix Radio-uddeling i september med ikke færre end tre priser for podcasten ’Den nye stil – Historien om dansk rap’. Podcasten blev både ’Årets nyskabelse’, ’Årets musikprogram’ og ’Årets podcast’.

Læs også : DR får den samme pris for 9. år i træk

En optælling, DR har lavet, viser, at det faktisk skete 106 gange i 2018, at en DR-medarbejder, et DR-program eller et DR-projekt modtog en pris, og dermed blev året ganske indbringende, hvis man måler det i hyldest og hæder. Også i 2017 modtog DR godt og vel 100 priser.

Men selv om det er rart med anerkendelsen, betyder det så noget at få en pris? Er det noget, man kan bruge til noget, eller er det måske især noget, som giveren får noget ud af ved selv at få omtale?

Hos DR Salg, som blandt andet står for det internationale salg af DR’s programmer, er teamleder Maiken Maigaard slet ikke i tvivl om, at i hvert fald en del af priserne har stor betydning, og DR Salg nævner dem flittigt i sine nyhedsbrev til de internationale kunder, og når man to gange om året møder TV-købmænd fra hele verden ved de såkaldte MIP-messer i Cannes.

Højner opfattelsen af DR

- Priserne højner opfattelsen af DR’s brand og kvalitet, og de stempler DR’s programmer som gode, og nogle, man bør holde øje med. De internationale priser til DR-programmer batter selvfølgelig mere end de danske, men de tæller i hvert fald aldrig ned, siger Maiken Maigaard.

Ikke mindst priserne til DR’s TV-drama er noget, der batter, når DR skal sælge sine programmer internationalt, og i løbet af 2018 fik skuespilleren Lars Mikkelsen for eksempel en Emmy for ’Bedste mandlige hovedrolle’ i en international TV-serie.

- Hvis jeg skal fremhæve en, der har haft særlig betydning, er det den æres-Emmy, som DR’s generaldirektør Maria Rørbye Rønn modtog på vegne af DR i 2016 ”for vedholdende at have bidraget til udviklingen af original tv-dramatik”. Den blev der lagt mærke til, fordi det var et kvalitetsstempel af hele DR’s dramaproduktion, siger Maiken Maigaard.

Priser kommer typisk et halvt til et helt år efter at de har været sendt, og det giver os en ny anledning til at fremhæve programmerne og forhåbentlig få dem solgt Maiken Maigaard, teamleder i DR Salg

Hun fremhæver også, at det ikke altid er en pris, der gør udslaget. Da tredje sæson af ’Bedrag’ i sidste måned var udtaget til anerkendte filmfestival Berlinale Series i forbindelse med Berlinalen i den tyske hovedstad og samtidig blev fremhævet som en TV-serie med stort potentiale, var det også noget, der kunne mærkes i DR Salg.

Giver længere liv til programmer

Maiken Maigaard mener samtidig, at priser kan være med til at ”holde liv” i programmer længere, end de ellers ville have det.

- Ofte har vi et program eller en dramaserie med til messe i Cannes, nærmest inden det er produceret og færdigt. Priser kommer typisk et halvt til et helt år efter at de har været sendt, og det giver os en ny anledning til at fremhæve programmerne og forhåbentlig få dem solgt, siger teamlederen fra DR Salg.